夜夢在舊京忽聞賣花聲有感至於慟哭覺而泪滿枕上因趁筆記之
作者：陳著
朝代：宋

paragraphs: 賣花聲，賣花聲，識得萬紫千紅名。
與花結習夙有分，宛轉說出花平生。
低發緩引晨氣軟，此斷彼續春風縈。
九街兒女芳睡醒，爭先買新開門迎。
泥沙視錢不問價，惟欲蕩意摇雙睛。
薄鬟高髻團團插，玉盆巧浸金盆盛。
人心世態本浮靡，庶幾治象猶承平。
賣花聲，賣花聲，如今風景那可評。
向時樓臺買花戶，淒烟落日迷荆榛。
但見馬嘶逐水草，狐狸白晝嗥荒城。
萬花厄運至此極，縱有賣聲誰耳傾。
我生不辰苦懷舊，如病入痼酒宿酲。
況被春風暗撩撥，傍無知我難號鳴。
忽焉夜枕發爲夢，恍恍惚惚行故京。
一唱再唱破垣隔，聞聲不見花分明。
謂此何日尚有此，傾面大慟泪縱橫。
久而方覺更哽塞，擁被危坐百感并。
我年今已七十一，豈是年少閒關情。
天空地闊說不盡，山外杜鵑啼殘更。